મનનગાગવાને પ્રમુખના મહેલમાં મળવા બોલાવાયા હતા, પણ તેઓ ગયા નહોતા. કદાચ તેમને ખ્યાલ આવી ગયો હતો કે ગ્રેસ મુગાબેએ જાળ ગોઠવી દીધી છે. પોતાની ધરપકડ થઈ શકે તેવા ડરથી મનનગાગવા પ્રમુખને મળવા જ ના ગયા. તેથી સત્તાવાર જાહેરાત કરી દેવાઈ કે પ્રમુખના અપમાન બદલે મનનગાગવાને પદચ્યૂત કરવામાં આવે છે. તે પછી ઘટનાક્રમે ઝડપથી આકાર લીધો. મનનગાગવા અજાણ્યા સ્થળે જતા રહ્યા અને સેનાએ રસ્તા પર આવીને સત્તા જમાવી દીધી છે. પોલીસને જણાવી દેવાયું છે કે તેમણે ઘરે જ રહેવું. ઝિમ્બાબ્વેના મુખ્ય શહેરોમાં રસ્તાઓ પર હવે ટેન્કો ફરી રહી છે. ગ્રેસ મુગાબે પણ ગૂમ થઈ ગઈ છે. તે ક્યાં ગઈ છે તે સ્પષ્ટ નથી, પણ મુગાબે હજી હેમખેમ છે તેમ દર્શાવવા પેલી તસવીર પ્રસિદ્ધ કરાઇ છે.